Man in hof oor ‘mensehandelsindikaat’Argieffoto ŉ Man verskyn na verwagting Maandagoggend in die Booysens-landdroshof in Johannesburg nadat 19 Ethiopiërs, wat glo die slagoffers van ŉ mensehandelsindikaat is, uit ŉ huis in Mondeor gered is. Kapt. Ndivhuwo Mulamu, woordvoerder van die Valke, het gesê die polisie het Vrydagmiddag op die huis toegeslaan ná ŉ wenk dat die mense daar aangehou word. Tydens die klopjag is Ethiopiërs toegesluit op die perseel aangetref. Daar is glo reeds begin met die proses om hulle na ŉ ander plek te skuif, het Mulamu gesê. “ŉ Man, glo ŉ veiligheidswag, het probeer vlug, maar is in hegtenis geneem. Die span het ook beslag gelê op ŉ handwapen en ammunisie.” Die wag word aangekla van mensehandel en die besit van ŉ ongelisensieerde vuurwapen en ammunisie. Die 19 mans was in verskillende vertrekke opgesluit en is intussen na ŉ plek van veiligheid geneem. Die ondersoek duur voort.